Tennis: Barty se droom nog op koersAustralië se Ashleigh Barty (Foto: Kirsty Wigglesworth, AP) Die Australiese skare en die topgekeurde Ashleigh Barty se droom is nog op koers nadat sy deurgedring het tot die kwarteindronde. Sy wil Australië se eerste vrouekampioen by hulle eie Grand Slam word in 44 jaar. Sy het die Amerikaner Amanda Anisimova 6-4 en 6-3 geklop. Dit was die einste Amerikaner wat Naomi Osaka in die vorige ronde uitgeknikker het. Barty speel in die kwarteind teen nog ŉ Amerikaner, Jessica Pegula. Pegula het die vyfde gekeurde Griek Maria Sakkari vroeër vandag geklop. In die mans-afdeling het die veteraan Fransman Gael Monfils die skare op hulle voete gehad. Die 35-jarige Monfils het die eerste twee stelle teen 22-jarige Miomir Kecmanović gewen, maar in die derde stel het hy gereeld na punte met sy hande op sy knieë gaan staan. Hy was natgesweet en pê, maar dis nie ŉ nuwe ding vir Monfils om te lyk of die wiele gaan afkom nie. Hy het vasgebyt en op Kecmanović se afslaan deurgebreek. Met kragspel en ŉ tikkie Franse flair het hy 7-5, 7-6 (7/4) en 6-3 gewen. Die vraag is of Monfils die stamina gaan hê om in ŉ wedstryd van vier of vyf stelle die botoon te voer.